ROZHODNUTIE KOMISIE
z 15. októbra 2009,
ktorým sa mení a dopĺňa rozhodnutie 2009/821/ES, pokiaľ ide o zoznam hraničných inšpekčných staníc
[oznámené pod číslom K(2009) 7789]
(Text s významom pre EHP)
(2009/822/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia a dopĺňajú smernice 89/662/EHS, 90/425/EHS a 90/675/EHS (1), a najmä na jej článok 6 ods. 4 druhý pododsek,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (2), a najmä na jej článok 6 ods. 2 písm. a),
keďže:
(1)
V rozhodnutí Komisie 2009/821/ES z 28. septembra 2009, ktorým sa zostavuje zoznam schválených hraničných inšpekčných staníc, ustanovujú určité pravidlá o inšpekciách vykonávaných veterinárnymi odborníkmi Komisie a ustanovujú veterinárne jednotky v TRACES (3), sa ustanovuje zoznam hraničných inšpekčných staníc schválených v súlade so smernicami 91/496/EHS a 97/78/ES. Tento zoznam je uvedený v prílohe I k danému rozhodnutiu.
(2)
Okrem toho sa rozhodnutím 2009/821/ES zrušuje a nahrádza rozhodnutie Komisie 2001/881/ES zo 7. decembra 2001, ktorým sa vyhotovuje zoznam hraničných inšpekčných staníc odsúhlasených pre veterinárne kontroly zvierat a živočíšnych produktov z tretích krajín a ktorým sa aktualizujú podrobné pravidlá týkajúce sa kontrol, ktoré majú vykonávať odborníci Komisie (4).
(3)
Kontrolný útvar Komisie (Potravinový a veterinárny úrad) vykonal v novembri 2008 v súlade s rozhodnutím 2001/881/ES kontrolu hraničnej inšpekčnej stanice v prístave Astakos v Grécku.
(4)
Touto kontrolou sa odhalilo niekoľko štrukturálnych nedostatkov. Príslušný orgán Grécka preto poskytol akčný plán na riešenie týchto nedostatkov. Tento akčný plán sa zhodnotil ako dostatočný. Hraničná inšpekčná stanica v prístave Astakos by sa preto mala doplniť do zoznamu schválených hraničných inšpekčných staníc uvedených v prílohe I k rozhodnutiu 2009/821/ES.
(5)
Rozhodnutie 2009/821/ES by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
V prílohe I k rozhodnutiu 2009/821/ES sa v časti týkajúcej sa Grécka pred položku Athens International Airport vkladá táto položka:
1
2
3
4
5
6
„Astakos
GR AST 1
P
HC-T(FR)(2), HC-NT(2), NHC-NT“
Článok 2
Toto rozhodnutie je určené členským štátom.
V Bruseli 15. októbra 2009